John Deere baas gesels oor jongste tegnologie | Maroela Media
Jaco Beyers is onlangs as John Deere se besturende direkteur vir Afrika en die Midde-Ooste aangewys. (Foto verskaf)
John Deere, die vervaardiger van landbou-implemente, het in Oktober verlede jaar sy verkoopsdirekteur vir Afrika suid van die Sahara, Jaco Beyers, bevorder tot besturende direkteur van sy Afrika- en Midde-Ooste-streek.
Beyers het 16 jaar onder die vaandel van hierdie maatskappy gewerk waar hy aktief gehelp het om die markaandeel te vergroot en kanaalontwikkeling regoor Afrika te dryf. Met sy uitgebreide kennis en ervaring van landbou in Afrika, voel Beyers passievol om meer en beter oplossings vir alle boerderysegmente op die vasteland te vind.
"Ek is baie opgewonde oor die jongste baanbrekerswerk wat John Deere doen. Ek weet dat ons tegnologie ons kliënte en hul boerderye baie suksesvol maak. Soos altyd ontwikkel ons oplossings wat daarop gemik is om ons gewaardeerde boere meer beheer oor veranderlikes in die landbou te gee."
Beyers moedig boere aan om van John Deere se jongste tegnologiese hulpmiddels gebruik te maak:
Die Operations Centre is ontwerp is om 'n hele boerdery se bestuur te sentraliseer. Dit boekstaaf al die toepaslike aksies op elke masjien om uitset te meet en bruikbare inligting vir die boer te verskaf sodra die regte tyd aanbreek.
Om jou stroper optimaal te laat funksioneer is dit van kardinale belang dat die tapkar elke oomblik op die regte tyd en op die regte plek moet wees om die stroper so gou moontlik van sy vrag te verlos. Met Machine Sync word die raaiwerk uitskakel deur die stroperoperateur in sy kajuit beheer oor die tapkar te gee.
In gevalle waar die stroper mielies laat val en die operateur nie die oesrye duidelik kan sien nie, het John Deere AutoPath™ ontwikkel, wat die eerste van sy soort in die bedryf is. Dié funksie lei die stroper om vermorste mielies weer op te tel en die stroper weer op die regte koers te kry.
Met Connected Support™ kan 'n boer sy handelaar se tegnikus in staat stel om oor 'n afstand toegang tot die masjien te verkry en vroegtydig waarskuwings te ontvang. Dit verkort die probleemoplossingsproses sodat staantyd tot 'n minimum beperk word.
Om 'n groener omgewing te skep deur aansienlik minder chemikalieë te gebruik, wat derhalwe meer geld in 'n boer se sak sal laat, het John Deere See & Spray ontwikkel. Met 36 kameras op 'n 36 m spuitbalk kan enige plant of onkruid deur masjienleer geïdentifiseer word sodat slegs die ongewenstes met gefokuste spuitkoppe geëlimineer word. Hierdie proses kan teen 'n spoed van meer as 19 km/h uitgevoer word.
"Al bogenoemde produkte en tegnologie kan volgens jou behoeftes ingestel en aangepas word. Om jou boerdery te optimaliseer, moet jy met jou plaaslike handelaar gesels oor jou eiesoortige vereistes wanneer jy weer by hulle 'n draai maak," sê Beyers.